14-åring skjøt og drepte to på hjorte-jakt
Tragedien fant sted i eller utenfor en hytte gutten oppholdt seg i sammen med flere andre han var på hjortejakt med. Det opplyser sheriff Glenn Palmer overfor nyhetsbyrået AP. Politiet vil ikke opplyse om de tror ofrene ble skutt med vilje eller om de dødelige skuddene skyldes et uhell. Gutten skal ha stukket til skogs etter å ha drept de to, som var 43 og 64 år. I skogen skal han ved et uhell ha skutt seg selv og dratt tilbake til hytta for å få hjelp. Der ble han truet med våpen til å legge seg ned av en annen person, som teipet han fast en stol, ifølge AP. Politiet vil ikke si noe om relasjonen mellom gutten og de drepte. Ei heller om det finnes et motiv dersom det viser seg å være en villet handling fra gutten. Etterforskerne ønsker ikke å opplyse noe om hvor mange som oppholdt seg i hytta. - Det er uklart når skytingen skjedde, men vi rykket ut til hytta klokken 01 natt til torsdag, opplyser politiet i en uttalelse. Den skadede gutten ble fløyet med helikopter til sykehus. Hans tilstand var ved 04-tiden norsk tid natt til fredag ikke kjent.
En 14 år gammel gutt skjøt og drepte to personer som han var på jakt sammen med i Oregon.